HR Službeni list Europske unije 44

32001R2318



SLUŽBENI LIST EUROPSKE UNIJE

UREDBA KOMISIJE (EZ) br. 2318/2001

od 29. studenoga 2001.

o detaljnim pravilima za primjenu Uredbe Vijeća (EZ) br. 104/2000 u vezi s priznavanjem organizacija proizvođača u sektoru ribarstva i akvakulture

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture (1), kako je izmijenjena Uredbom Komisije (EZ) br. 939/2001 (2), a posebno njezin članak 5. stavak 4. i članak 6. stavak 7.,

budući da:

(1) Uredbu Komisije (EZ) br. 2939/94 od 2. prosinca 1994. o utvrđivanju detaljnih pravila za primjenu Uredbe Vijeća (EEZ) br. 105/76 o priznavanju organizacija proizvođača u ribarskoj industriji (3), kako je izmijenjena Uredbom (EZ) br. 1762/96 (4), treba u znatnoj mjeri izmijeniti. Tu Uredbu treba stoga staviti izvan snage i zamijeniti.

(2) Potrebno je utvrditi uvjete i postupke prema kojima će države članice priznavati odnosno povlačiti priznanje organizacija proizvođača, i to na način koji će jamčiti ujednačenu primjenu pravila koja uređuju zajedničku organizaciju tržišta proizvodima ribarstva i akvakulture.

(3) Prema članku 5. stavku 2. Uredbe (EZ) br. 104/2000, organizacija proizvođača je obvezna pružiti dokaze o tome da je gospodarski dovoljno aktivna da zaslužuje priznanje. Stoga je potrebno utvrditi mjerila na temelju kojih će se taj uvjeti smatrati ispunjenim.

(4) Potrebno je, također, utvrditi uvjete za priznavanje udruženja organizacija proizvođača.

(5) Treba predvidjeti utvrđivanje zajedničkih pravila koje bi članovi organizacija proizvođača bili dužni poštovati.

(6) Bilo bi preporučljivo specificirati koje podatke mora dostaviti podnositelj zahtjeva za priznanje. Treba utvrditi rokove za priznanje odnosno odbijanje priznanja kao i određena pravila o povlačenju priznanja.

(7) Treba predvidjeti mjere za provjeru usklađenosti s uvjetima koji se odnose na priznanje te za određivanje posljedica u slučaju da se priznanje stekne na prijevaran način ili se njime koristi na prijevaran način.

(8) Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,

DONIJELA JE OVU UREDBU:

Članak 1.

1. Smatra se da je organizacija proizvođača, kako je definirana u članku 5. stavku 1. Uredbe (EZ) br. 104/2000, dovoljno gospodarski aktivna u smislu članka 5. stavka 2. te Uredbe ako:

(a) država članica smatra da je područje na koje se odnosi zahtjev za priznanjem dovoljno značajno, uzimajući u obzir njegovu veličinu, ukupni kapacitet ribarskih plovila čije se matične luke nalaze u tom području te redovitost i obujam iskrcanih ulova;

(b) je ispunjen bilo koji od sljedećih uvjeta: i. broj plovila kojima članovi organizacije proizvođača obavljaju djelatnost iznosi najmanje 20 % ukupnog broja plovila koja su obično prisutna na tom području; ili ii. za vrstu ili skupinu vrsta za koje se traži priznanje, organizacija proizvođača proda: — ili najmanje 15 % mase ukupne proizvodnje na svom području, — ili najmanje 30 % mase ukupne proizvodnje u većoj luci ili tržnici na svom području, pri čemu dotična država članica definira što se, u tu svrhu, podrazumijeva pod pojmom „veći”.

2. Države članice odlučuju koji će se uvjet iz stavka 1. točke b. primjenjivati na njihovom području.

One moraju, u roku od dva mjeseca od objave ove Uredbe, obavijestiti Komisiju i zainteresirane strane o svojoj odluci.

U slučaju da se promijeni struktura tržišta, države članice mogu donijeti odluku o promjeni uvjeta. O tome odmah obavješćuju Komisiju i zainteresirane strane.

3. Ako organizacija proizvođača ima najmanje 30 % proizvođača koji svoje djelatnosti obično obavljaju na jednom ili više područja različitih od onoga na kojemu je matična luka plovila kojima se koriste članovi organizacije proizvođača, organizacija se smatra dovoljno gospodarski aktivnom u smislu članka 5. stavka 2. Uredbe (EZ) br. 104/2000, ako za vrstu ili skupinu vrsta za koje se traži priznanje, ona prodaje najmanje 4 % mase nacionalne proizvodnje.

4. U interesu učinkovitijeg upravljanja država članica može postotak iz prve alineje stavka 1. točke b. ii. utvrditi u rasponu od 15 % do 30 %, postotak iz druge alineje stavka 1. točke b. ii. može utvrditi u rasponu od 30 % do 50 %, a postotak iz stavka 3. koji se odnosi na proizvođače može utvrditi u rasponu od 30 % do 50 %.

5. Ako se priznanje traži za proizvode akvakulture smatra se da je organizacija proizvođača dovoljno gospodarski aktivna u smislu članka 5. stavka 2. Uredbe (EZ) br. 104/2000 ako prodaje najmanje 25 % ukupne proizvodnje dotične vrste odnosno skupine vrsta u proizvodnom području koje država članica smatra dovoljno velikim na temelju mjerila koje je utvrdila ta država članica.

Kako bi se uvažile posebne značajke regionalne proizvodnje, država članica može postotak iz prve točke utvrditi u rasponu od 25 % do 50 %.

Država članica mora u roku od dva mjeseca od objave ove Uredbe obavijestiti Komisiju o postotku koji je odlučila primjenjivati.

Članak 2.

Država članica može priznati udruženje organizacija proizvođača jedino pod uvjetom:

(a) da ono obuhvaća minimalni dio ukupnog broja organizacija proizvođača koje je dotična država članica priznala u određenom sektoru; i

(b) da vrijednost proizvodnje koju prodaje udruženje predstavlja najmanje 20 % vrijednosti nacionalne proizvodnje u tom sektoru.

Članak 3.

1. Ne dovodeći u pitanje Uredbu Komisije (EZ) br. 2508/2000 (5), pravila o izlovu, proizvodnji i prodaji koji se spominju u članku 5. stavku 1. točki c. (1) Uredbe (EZ) br. 104/2000 sastavljaju se u pisanom obliku.

2. U skladu s člankom 5. stavkom 1. točkom c. (4) Uredbe (EZ) br. 104/2000, ako se proizvodi prodaju u skladu sa zajedničkim pravilima koja su unaprijed utvrđena, ne mora se primjenjivati uvjet po kojemu su članovi obvezni svoju cjelokupnu proizvodnju prodavati preko svoje organizacije proizvođača. U takvim slučajevima ta zajednička pravila moraju obvezno zahtijevati poštovanje cijena povlačenja s tržišta koju primjenjuje organizacija.

3. Odstupajući od članka 5. stavka 1. točke c. (4) Uredbe (EZ) br. 104/2000, količine proizvoda za koje su članovi organizacije proizvođača zaključili ugovore prije nego su postali članovi ne moraju se prodavati preko organizacije proizvođača, pod uvjetom da su članovi obavijestili organizaciju o opsegu i trajanju ugovora prije učlanjenja te pod uvjetom da je organizacija pristala ne primjenjivati taj uvjet.

Članak 4.

Pri podnošenju zahtjeva za priznanjem podnositelj zahtjeva dostavlja sljedeće:

(a) statut organizacije proizvođača;

(b) pravila i propise organizacije proizvođača;

(c) imena osoba koje su ovlaštene djelovati za i u ime organizacije proizvođača;

(d) podrobnosti o onim njenim djelatnostima na kojima se temelji zahtjev za priznanjem;

(e) dokaze o ispunjavanju odredbi članka 1. ili članka 2.

Članak 5.

U roku od tri mjeseca od primitka zahtjeva za priznanjem, država članica pismenim putem obavješćuje organizaciju proizvođača o svojoj odluci. Ako je zahtjev za priznanjem odbijen država članica navodi razloge odbijanja.

Članak 6.

Ako planira povući priznanje, država članica o toj namjeri obavješćuje organizaciju proizvođača, navodeći razloge povlačenja. Država članica omogućava organizaciji proizvođača da u određenom roku dostavi svoje primjedbe.

Članak 7.

1. U skladu s člankom 6. stavkom 1. točkom b. Uredbe (EZ) br. 104/2000, države članice najmanje jednom godišnje obavljaju kontrolu kako bi provjerile ispunjavaju li organizacije proizvođača uvjete priznanja.

2. Ako je priznanje povučeno jer je organizacija proizvođača na prijevaran način tražila priznanje odnosno na prijevaran se način njime koristila, država članica zahtijeva povrat pomoći dodijeljene u skladu s člankom 15. stavkom 1. Uredbe Vijeća (EZ) br. 2792/1999 (6).

Članak 8.

Ovim se stavlja izvan snage Uredba (EZ) br. 2939/94.

Članak 9.

Ova Uredba stupa na snagu sedmi dan od dana objave u Službenom listu Europskih zajednica.

Primjenjuje se od 1. siječnja 2002.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 29. studenoga 2001. Za Komisiju Franz FISCHLER Član Komisije

(1) SL L 17, 21.1.2000., str. 22.

(2) SL L 132, 15.5.2001., str. 10.

(3) SL L 310, 3.12.1994., str. 12.

(4) SL L 231, 19.9.1996., str. 6.

(5) SL L 289, 16.11.2000., str. 8.

(6) SL L 337, 30.12.1999., str. 10.